CELEX: 22019D1802
Language: sl
Date: 2018-05-03 00:00:00
Title: Sklep št. 1/2018 Skupnega odbora ECAA z dne 3. maja 2018 o sprejetju njegovega poslovnika 2019/1802

28.10.2019   
               
               
                  SL
               
               
                  Uradni list Evropske unije
               
               
                  L 274/15
               
            
         SKLEP ŠT. 1/2018 SKUPNEGA ODBORA ECAA
         z dne 3. maja 2018
         o sprejetju njegovega poslovnika 2019/1802
         SKUPNI ODBOR ECAA JE –
         ob upoštevanju Večstranskega sporazuma med Evropsko skupnostjo in njenimi državami članicami, Republiko Albanijo, Republiko Bolgarijo, Bosno in Hercegovino, Republiko Črno goro, Republiko Hrvaško, Republiko Islandijo, nekdanjo jugoslovansko republiko Makedonijo, Kraljevino Norveško, Romunijo, Republiko Srbijo in Začasno upravo misije Združenih narodov na Kosovu (1) o vzpostavitvi skupnega evropskega zračnega prostora (2) (v nadaljnjem besedilu: sporazum ECAA) ter zlasti člena 18 sporazuma ECAA,
         ker je sporazum ECAA začel veljati 1. decembra 2017 –
         SPREJEL NASLEDNJI SKLEP:
         
            Edini člen
            Sprejme se poslovnik Skupnega odbora ECAA, kot je določen v Prilogi k temu sklepu.
         
         
            V Bruslju, 3. maja 2018
            
               
                  Za Skupni odbor
               
               
                  Predsednik
               
               Carlos BERMEJO ACOSTA
            
         
         
            (1)  To poimenovanje ne posega v stališča o statusu ter je v skladu z RVSZN 1244 (1999) in mnenjem Meddržavnega sodišča o razglasitvi neodvisnosti Kosova.
         
            (2)  UL L 285, 16.10.2006, str. 3.
      
      
         
            PRILOGA
            POSLOVNIK SKUPNEGA ODBORA ECAA
            
               Člen 1
               Splošne določbe
               
                  1.   Skupni odbor ECAA (v nadaljnjem besedilu: skupni odbor) se ustanovi v skladu s členom 18 Večstranskega sporazuma med Evropsko skupnostjo in njenimi državami članicami, Republiko Albanijo, Republiko Bolgarijo, Bosno in Hercegovino, Republiko Črno goro, Republiko Hrvaško, Republiko Islandijo, nekdanjo jugoslovansko republiko Makedonijo, Kraljevino Norveško, Romunijo, Republiko Srbijo in Začasno upravo misije Združenih narodov na Kosovu o vzpostavitvi skupnega evropskega zračnega prostora (v nadaljnjem besedilu: sporazum ECAA).
               
               
                  2.   Odgovoren je za upravljanje sporazuma ECAA in zagotavlja njegovo pravilno izvajanje.
               
               
                  3.   Skupni odbor v skladu s členom 18(2) sporazuma ECAA sestavljajo predstavniki pogodbenic.
               
               
                  4.   Skupni odbor v skladu s členom 18(3) sporazuma ECAA odloča soglasno. Vendar se lahko pri nekaterih posebnih vprašanjih odloči za postopek glasovanja z večino.
               
            
            
               Člen 2
               Predsedovanje
               Skupnemu odboru izmenično predsedujeta partnerica ECAA ter Evropska unija in njene države članice. Pri predsedovanju seje skupnega odbora Evropsko unijo in njene države članice zastopa Evropska komisija.
            
            
               Člen 3
               Seje
               
                  1.   Skupni odbor se sestane vsaj enkrat letno in kadar to zahtevajo okoliščine, razen če se pogodbenice dogovorijo drugače.
               
               
                  2.   Seja skupnega odbora poteka na dan, za katerega se dogovorijo pogodbenice.
               
               
                  3.   Če se pogodbenice strinjajo, lahko seje skupnega odbora potekajo prek katerih koli dogovorjenih tehnoloških sredstev, kot je videokonferenca.
               
            
            
               Člen 4
               Delegacije
               
                  1.   Sekretar skupnega odbora (v nadaljnjem besedilu: sekretar) pogodbenice pred vsako sejo obvesti o predvideni sestavi delegacij, ki se bodo udeležile seje.
               
               
                  2.   Skupni odbor lahko na svoje seje povabi nečlane, da bi pridobil informacije o posebnih zadevah.
               
            
            
               Člen 5
               Sekretariat
               Uradnik Evropske komisije deluje kot sekretar.
            
            
               Člen 6
               Korespondenca
               Vsa korespondenca, namenjena predsedniku skupnega odbora (v nadaljnjem besedilu: predsednik), in vsa predsednikova korespondenca se posreduje tudi sekretarju. Sekretar zagotovi, da se korespondenca pošlje pogodbenicam.
            
            
               Člen 7
               Zaupnost
               Posvetovanja skupnega odbora so zaupna. Kadar pogodbenica skupnemu odboru predloži informacije, ki so označene kot zaupne, druge pogodbenice navedene informacije obravnavajo kot take.
            
            
               Člen 8
               Dnevni red sej
               
                  1.   Sekretar na podlagi predlogov pogodbenic pripravi začasni dnevni red vsake seje skupnega odbora. Dnevnemu redu se priloži ustrezna dokumentacija, nato pa se razpošlje najpozneje 21 koledarskih dni pred sejo.
               
               
                  2.   Začasni dnevni red se pošlje vsem pogodbenicam najpozneje 15 koledarskih dni pred sejo.
               
               
                  3.   Skupni odbor na začetku vsake seje sprejme dnevni red. Če se pogodbenice strinjajo, se lahko dnevnemu redu doda katera koli točka, ki ni na začasnem dnevnem redu.
               
               
                  4.   Predsednik lahko skrajša rok iz odstavka 1, da bi upošteval zahteve ali nujnost posamezne zadeve.
               
            
            
               Člen 9
               Zapisnik in operativni sklepi
               
                  1.   Sekretar pripravi osnutek zapisnika vsake seje skupnega odbora. V njem navede sprejete sklepe in priporočila ter zaključke.
               
               
                  2.   Osnutek zapisnika se v enem mesecu po seji predloži skupnemu odboru v potrditev s pisnim postopkom. Skupni odbor lahko zapisnik sprejme tudi na naslednji seji.
               
               
                  3.   Zapisnik po potrditvi podpišeta predsednik in sekretar, nato pa se vsaki pogodbenici pošlje po en izvod.
               
            
            
               Člen 10
               Sklepi in priporočila
               
                  1.   Skupni odbor sklepe in priporočila sprejema soglasno. Vendar se za sprejetje sklepov in priporočil v smislu členov 16 in 20 ter člena 28(3) sporazuma ECAA zahteva navadna večina.
               
               
                  2.   Šteje se, da je v skupnem odboru dosežena sklepčnost le, če so zastopane štiri pogodbenice in Evropska unija.
               
               
                  3.   Skupni odbor lahko v obdobju med sejami sprejema sklepe ali pripravlja priporočila s pisnim postopkom. Vendar lahko katera koli od pogodbenic zahteva, da se za razpravo o zadevi skliče skupni odbor. Pogodbenica, ki predlaga uporabo pisnega postopka, osnutek dokumenta predloži sekretarju, ki ga posreduje vsem pogodbenicam. Vsaka pogodbenica v 15 delovnih dneh po prejemu osnutka dokumenta predsednika in sekretarja obvesti, ali sprejme osnutek, ali predlaga spremembe k osnutku, ali pa meni, da bi bilo treba sklicati skupni odbor, da bi razpravljal o zadevi. Če je osnutek sprejet, predsednik dokončno oblikuje sklep ali priporočilo v skladu z odstavkoma 5 in 6.
               
               
                  4.   Če se pogodbenica vzdrži glasovanja, lahko skupni odbor kljub temu sprejme sklep ali priporočilo, če je dosežena sklepčnost v skladu z odstavkom 2.
               
               
                  5.   Sklepi in priporočila skupnega odbora se naslovijo Sklep ali Priporočilo, naslovu pa sledi zaporedna številka, datum sprejetja in opis vsebine.
               
               
                  6.   Sklepe in priporočila skupnega odbora podpiše predsednik, sekretar pa jih overi.
               
               
                  7.   Sklepi skupnega odbora se objavijo v Uradnem listu Evropske unije in uradnem listu partneric ECAA. Pri vsakem sklepu se navede datum začetka izvajanja v pogodbenicah in vse druge informacije, za katere obstaja verjetnost, da bodo zadevale gospodarske subjekte.
               
            
            
               Člen 11
               Jeziki
               
                  1.   Uradni jeziki skupnega odbora so uradni jeziki pogodbenic. Vendar si pogodbenice zaradi večje učinkovitosti prizadevajo, da na sejah skupnega odbora, v korespondenci in pri pripravi dokumentacije uporabljajo angleški jezik.
               
               
                  2.   Sklepi in priporočila skupnega odbora so napisani v angleškem jeziku.
               
            
            
               Člen 12
               Stroški
               
                  1.   Vsaka pogodbenica krije svoje stroške, povezane z udeležbo na sejah skupnega odbora in delovnih skupin ali skupin strokovnjakov.
               
               
                  2.   Skupni odbor se dogovori o razdelitvi stroškov, povezanih s službenimi potovanji strokovnjakov.
               
            
            
               Člen 13
               Spremembe poslovnika
               Ta poslovnik se lahko spremeni v skladu s členom 10.
            
            
               Člen 14
               Delovne skupine
               
                  1.   O sestavi in delovanju delovnih skupin ali skupin strokovnjakov, ki se ustanovijo v skladu s členom 18(8) sporazuma ECAA, se smiselno dogovori v skladu s pravili, ki veljajo za skupni odbor.
               
               
                  2.   Delovne skupine ali skupine strokovnjakov delujejo pod vodstvom skupnega odbora, ki mu poročajo po vsaki seji. Niso pooblaščene za sprejemanje sklepov, lahko pa oblikujejo priporočila, namenjena skupnemu odboru.
               
               
                  3.   Skupni odbor lahko prekine ali spremeni mandat delovnih skupin ali skupin strokovnjakov.